**STALIŠČE DELOVNE SKUPINE ZA SPREMLJANJE IZVAJANJA NOVEGA PLAČNEGA SISTEMA**

**Stališče št. 3 – sprejeto na sestanku delovne skupine 29. 1. 2025**

1. **Določitev osnovne plače pripravniku, ki je uvrščen v plačni razred, katerega vrednost je nižja od minimalne plače**

Tudi pri določitvi osnovne plače pripravniku je treba upoštevati določbo drugega odstavka 15. člena Zakona o skupnih temeljih sistema plač v javnem sektorju (Uradni list RS, št. [95/24](https://www.uradni-list.si/glasilo-uradni-list-rs/vsebina/2024-01-2864) - ZSTSPJS), ki določa, da če bi bil javni uslužbenec na podlagi določb tega zakona uvrščen v plačni razred, katerega vrednost je nižja od zneska minimalne plače, se javni uslužbenec uvrsti v prvi plačni razred, katerega vrednost je enaka ali višja od minimalne plače.

Če bi bil pripravnik z odbitkom 4 plačnih razredov uvrščen v plačni razred, katerega osnovna plača je nižja od minimalne plače, se uvrsti v prvi plačni razred, katerega vrednost je enaka ali višja od minimalne plače, tudi če zaradi višje uvrstitve ne bo imel več osnovne plače nižje za štiri plačne razrede od osnovne plače delovnega mesta oziroma naziva.

1. **Zaokroževanje števil po petem odstavku 22. člena, tretjem odstavku 26. člena in tretjem odstavku 27. člena ZSTSPJS**

Pri določanju kvote po petem odstavku 22. člena ZSTSPJS (možnost višje uvrstitve javnih uslužbencev po drugem in tretjem odstavku 22. člena s soglasjem), tretjem odstavku 26. člena (kvota za zadržano napredovanje) in tretjem odstavku 27. člena ZSTSPJS (kvota za pospešeno napredovanje), zaokroževanje števila javnih uslužbencev navzgor pomeni, da se vsaka decimalna številka nad celim številom zaokroži na celo število navzgor (npr. 1,1 se zaokroži na 2).

Navedeno pomeni, da bodo tudi tisti proračunski uporabniki z manjšim številom zaposlenih, npr. 4, lahko enega javnega uslužbenca uvrstili višje na podlagi drugega ali tretjega odstavka 22. člena ZSTSPJS, enega javnega uslužbenca napredovali pospešeno oziroma enemu javnemu uslužbencu napredovanje zadržali, če so izpolnjeni vsi ostali zakonski pogoji.

1. **Prenos plačnih razredov na delovno mesto v višjem tarifnem razredu (šesti odstavek 17. člena v povezavi s petim odstavkom 17. člena ZSTSPJS)**

Šesti odstavek 17. člena ZSTSPJS določa, da se določbe prvega do petega odstavka 17. člena uporabljajo tudi, kadar se javni uslužbenec z delovnega mesta v VII/2. tarifnem razredu premesti ali sklene pogodbo o zaposlitvi za delovno mesto v VIII. tarifnem razredu, za katerega se kot pogoj za zasedbo delovnega mesta zahteva pravniški državni izpit ali specializacija v zdravstvu oziroma druga specializacija, opravljena po programih, za katere je pogoj zaključena visokošolska univerzitetna izobrazba (prejšnja) ali magistrski študij (2. bolonjska stopnja), s katero se ne pridobi višje ravni izobrazbe, ter za delovna mesta asistentov, bibliotekarjev in visokošolskih učiteljev lektorjev v visokem šolstvu.

Javnemu uslužbencu se plačni razredi napredovanj, ki jih je dosegel na delovnem mestu v VII/2 tarifnem razredu v zgoraj naštetih primerih upoštevajo na delovnem mestu v VIII. tarifnem razredu, če je sklenil pogodbo o zaposlitvi za delovno mesto v VIII. tarifnem razredu od vključno 1. januarja 2025 dalje.

Če javni uslužbenec od vključno 1. januarja 2025 sklene pogodbo o zaposlitvi za delovno mesto v VIII. tarifnem razredu in v skladu s petim odstavkom 17. člena ZSTPSJS predloži pogodbo o zaposlitvi za delovno mesto v tarifnem razredu VII/2, iz katere izhaja, da je na tem delovnem mestu dosegel več napredovanj, kot bi se mu upoštevala pri prenosu napredovanj s prejšnjega delovnega mesta, se mu pri določitvi plače upoštevajo napredovanja, ki jih je dosegel na delovnem mestu v tarifnem razredu VII/2.

1. **113. člen ZSTSPJS**

V primeru, ko se javnemu uslužbencu do 23. decembra 2024 v skladu s 113. členom ZSTPSJS ponovno določi plačni razred z upoštevanjem plačnih razredov, ki jih zaradi t.i. stropa pri sklenitvi pogodbe o zaposlitvi za drugo delovno mesto pred 1. aprilom 2023 ni mogel prenesti na drugo delovno mesto, plačni razred z upoštevanjem teh plačnih razredov ne more preseči končnega plačnega razreda delovnega mesta oziroma naziva, prav tako pa ne more preseči najvišjega plačnega razreda plačne lestvice iz Priloge 1 Zakona o sistemu plač v javnem sektorju (Uradni list RS, št. 108/09 – uradno prečiščeno besedilo, 13/10, 59/10, 85/10, 107/10, 35/11 – ORZSPJS49a, 27/12 – odl. US, 40/12 – ZUJF, 46/13, 25/14 – ZFU, 50/14, 95/14 – ZUPPJS15, 82/15, 23/17 – ZDOdv, 67/17, 84/18, 204/21, 139/22, 38/24, 48/24 – odl. US), torej 66. plačnega razreda prejšnje plačne lestvice.

1. **Določitev osnovne plače javnim uslužbencem zaradi dviga minimalne plače za leto 2025**
2. **Javni uslužbenec je uvrščen v 1. plačni razred (1253,90 eur)**

Delodajalec pripravi aneks k pogodbi o zaposlitvi, s katerim javnega uslužbenca v skladu z drugim odstavkom 15. člena ZSTSPJS uvrsti v 2. plačni razred, katerega vrednost znaša 1.291,52 eur.

V tem aneksu se javnemu uslužbencu v skladu z 2. in 3. točko prvega odstavka 101. člena in 102. členom ZSTSPJS določi razlika med vrednostjo 2. plačnega razreda in vrednostjo minimalne plače za leto 2025 (1.277,72 eur). Ta razlika znaša 13,8 eur. Javni uslužbenec prejme celotno razliko izplačano že s 1. obrokom, torej 1. januarja 2025, kar pomeni, da njegova osnovna plača na dan 1. januarja 2025 znaša 1.291,52 eur.

1. **Javni uslužbenec je uvrščen v 2. ali višji plačni razred, razlika pa mu je bila izračunana med vrednostjo plačnega razreda, v katerega je uvrščen, in minimalno plačo za leto 2024 oziroma vrednostjo 26. plačnega razreda stare plačne lestvice**

V skladu z 2. in 3. točko prvega odstavka 101. člena in 102. členom ZSTSPJS javni uslužbenci s 1. januarjem 2025 pridobijo pravico do izplačila celotnega zneska do vrednosti minimalne plače za leto 2025. Razlika se jim na novo določi med vrednostjo plačnega razreda, v katerega so uvrščeni, in med minimalno plačo za leto 2025.

Zaradi dviga minimalne plače za leto 2025 delodajalci pripravijo nove anekse k pogodbi o zaposlitvi, v katerih se naslednjim javnim uslužbencem, ki so uvrščeni v 2. ali višji plačni razred nove plačne lestvice, na novo določijo razlika v osnovni plači, višina obrokov in osnovna plača v prehodnem obdobju:

* javnim uslužbencem, pri katerih je bila razlika izračunana med vrednostjo plačnega razreda, v katerega so uvrščeni, in minimalno plačo za leto 2024,
* javnim uslužbencem, pri katerih je bila razlika izračunana med vrednostjo plačnega razreda, v katerega so uvrščeni, in vrednostjo 26. plačnega razreda stare plačne lestvice (1268,04 eur), ki je sedaj nižja od zneska minimalne plače za leto 2025.

Primer: če je javni uslužbenec na dan 1. 1. 2025 uvrščen v 5. plačni razred, se mu izračuna razlika med vrednostjo 5. plačnega razreda (1411,28 eur) in vrednostjo minimalne plače za leto 2025 (1277,72 eur). Razlika znaša 133,56 eur. S 1. januarjem 2025 znaša osnovna plača javnega uslužbenca 1.377,72 eur (1.277,72 eur + 100 eur), s 1. oktobrom 2025 pa 1411,28 eur (1.377,72 eur + 33,56 eur).